CELEX: 
Language: mt
Date: 2017-03-20 00:00:00
Title: REGOLAMENT DELEGAT TAL-KUMMISSJONI (UE) .../... dwar il-kundizzjonijiet għall-klassifikazzjoni, mingħajr ittestjar, ta’ prodotti laminati inkullati tal-injam koperti bl-istandard armonizzat EN 14080 u prodotti tal-injam solidu strutturat apposta għall-bini koperti bl-istandard armonizzat EN 15497, fir-rigward tar-reazzjoni tagħhom għan-nar u li jemenda d-Deċiżjoni 2005/610/KE

MEMORANDUM TA’ SPJEGAZZJONI
            
            
               1.KUNTEST TAL-ATT DELEGAT
            
            
               Ir-Regolament (UE) Nru 305/2011 tal-Parlament Ewropew u tal-Kunsill tad-9 ta’ Marzu 2011 li jistabbilixxi kundizzjonijiet armonizzati għall-kummerċjalizzazzjoni tal-prodotti għall-bini u li jħassar id-Direttiva tal-Kunsill 89/106/KEE
                  1
               , jinkludi l-għoti tas-setgħa lill-Kummissjoni li tadotta atti delegati li jistabbilixxu klassijiet ta’ prestazzjoni b’rabta mal-karatteristiċi essenzjali tal-prodotti għall-bini. Ir-Regolament jipprevedi wkoll li l-manifatturi tal-prodotti għall-bini ma għandhomx ikunu soġġetti għal piżijiet jew spejjeż amministrattivi bla bżonn. Speċifikament, kif previst fl-Artikolu 28 tar-Regolament (UE) Nru 305/2011, il-Kummissjoni għandha tagħżel is-sistema l-inqas oneruża għall-valutazzjoni u l-verifika tal-kostanza tal-prestazzjoni, li fl-istess ħin tista’ tissodisfa b’mod xieraq il-bżonnijiet tas-saħħa, is-sikurezza u l-ambjent.
            
            
               Meta l-prestazzjoni ta’ ċerti prodotti għall-bini tkun diġà ntweriet b’mod suffiċjenti minn riżultati stabbli ta’ testijiet jew minn dejta eżistenti oħra, il-manifatturi tagħhom għandhom jitħallew, skont il-kundizzjonijiet li jridu jiġu speċifikati, jiddikjaraw ċerta klassi ta’ prestazzjoni mingħajr ittestjar jew mingħajr aktar ittestjar ta’ dawn il-prodotti, kif previst fl-Artikolu 27(5) u fl-Artikolu 36(1)(a) tar-Regolament (UE) Nru 305/2011. Din il-proċedura simplifikata tnaqqas ulterjorment il-piżijiet amministrattivi u l-ispejjeż għall-manifatturi.
            
            
               Matul il-konsultazzjoni ta’ esperti nominati mill-Istati Membri, ibbażata fuq evidenza estensiva dwar ir-riżultati ta’ ttestjar mill-industrija, intwera li prodotti laminati inkullati tal-injam koperti bl-istandard armonizzat EN 14080 u prodotti tal-injam solidu strutturat apposta għall-bini koperti bl-istandard armonizzat EN 15497 urew li meta dawn jissodisfaw ċerti kundizzjonijiet, għandhom prestazzjoni stabbli u prevedibbli rigward ir-reazzjoni għan-nar. Għal din ir-raġuni, il-prestazzjoni tar-reazzjoni għan-nar ta’ dawn il-prodotti tista’ titqies, mingħajr il-bżonn ta’ aktar ittestjar, li tikseb ċerti klassijiet ta’ prestazzjoni meta jissodisfaw dawk il-kundizzjonijiet.
            
            
               Dan l-abbozz ta’ Regolament jistabbilixxi l-kundizzjonijiet li skonthom jistgħu jiġu applikati dawn il-proċeduri simplifikati biex jiddeterminaw il-prestazzjoni fir-rigward tar-reazzjoni għan-nar ta’ prodotti laminati inkullati tal-injam koperti bl-istandard armonizzat EN 14080 u prodotti tal-injam solidu strutturat apposta għall-bini koperti bl-istandard armonizzat EN 15497.
            
            
               Id-Deċiżjoni tal-Kummissjoni 2005/610/KE
                  2
                diġà stabbiliet klassijiet ta’ prestazzjoni tar-reazzjoni għan-nar għal prodotti laminati inkullati tal-injam koperti minn EN 14080. It-Tabella 1 tal-Anness ta' dik id-Deċiżjoni ppreżentat il-kundizzjonijiet meħtieġa għall-klassifikazzjoni mingħajr ħtieġa ta’ aktar testijiet għal dawn il-prodotti. F’dik it-tabella, il-ħxuna minima ġenerali tagħhom kienet stabbilita għal 40 mm. Madankollu, il-prestazzjoni stabbli u prevedibbli ppruvata rigward ir-reazzjoni tagħhom għan-nar, tiġġustifika l-kundizzjoni għall-aġġustament tal-ħxuna msemmija billi din titnaqqas għal 22 mm. Għal raġunijiet ta’ ċertezza tad-dritt, it-Tabella 1 tal-Anness tad-Deċiżjoni 2005/610/KE għandha għalhekk titħassar u minflok għandu jiġi applikat l-Anness ta’ dan ir-Regolament.
            
            
               2.KONSULTAZZJONIJIET QABEL MA JIĠI ADOTTAT L-ATT
            
            
               L-abbozz tar-Regolament ġie diskuss l-ewwel mas-sottogrupp ta’ esperti dwar in-nar (FireSubAG) fit-12 ta’ Marzu 2015 u sussegwentement fil-laqgħa tal-Grupp ta’ Konsulenza dwar il-Bini
                  3
                (AG) fit-8 ta’ Mejju 2015. L-abbozz tar-Regolament ġie sottomess għal konsultazzjoni bil-miktub tal-esperti bejn is-6 ta’ Marzu u t-8 ta’ Mejju 2015. Qabel ma ttieħdu dawn il-passi, l-Istati Membri kollha ngħataw l-opportunità li jinnominaw esperti biex jipparteċipaw fihom. Minbarra dawn l-esperti, ġew ikkonsultati wkoll partijiet ikkonċernati esterni oħrajn. Id-dokumenti li ġew diskussi mill-FireSubAG u l-AG u li kienu rilevanti għall-konsultazzjoni bil-miktub, intbagħtu lill-Parlament Ewropew u lill-Kunsill fl-istess waqt, kif previst fil-Ftehim Komuni dwar l-atti delegati. Waqt li tħejjiet il-verżjoni finali tal-abbozz ta’ dan l-att għall-konsultazzjoni bejn is-servizzi, tqiesu wkoll l-osservazzjonijiet ippreżentati f’dawn il-kuntesti.
            
            
               Ġie ppubblikat għar-reazzjonijiet tal-pubbliku fuq il-Portal għal Regolamentazzjoni Aħjar bejn it-12 ta’ Jannar u d-9 ta’ Frar 2017; iżda ma wasal l-ebda rispons.
            
            
               3.ELEMENTI ĠURIDIĊI TAL-ATT DELEGAT
            
            
               Skont l-Artikolu 27 tar-Regolament (UE) Nru 305/2011, jistgħu jiġu stabbiliti klassijiet ta’ prestazzjoni rigward il-karatteristiċi essenzjali ta’ prodotti għall-bini. Skont l-Artikolu 27(1), dan jista’ jsir permezz ta’ atti delegati tal-Kummissjoni, filwaqt li l-Artikolu 27(2) jippermetti l-użu ta’ standards armonizzati għal dan l-għan.
            
            
               Barra minn hekk, skont l-Artikolu 27(5), il-Kummissjoni tista’ tistabbilixxi l-kundizzjonijiet li fihom il-prodott għall-bini għandu jitqies li jissodisfa ċerta klassi ta’ prestazzjoni mingħajr ittestjar jew mingħajr aktar ittestjar, sabiex jiġi evitat l-ittestjar bla bżonn ta’ prodotti għall-bini li l-prestazzjoni tagħhom ġiet diġà murija biżżejjed minn riżultati stabbli ta’ testijiet jew dejta oħra eżistenti.
            
            
               Dawn il-kundizzjonijiet għandhom għalhekk jiġu sodisfatti meta manifattur jixtieq ibiddel l-ittestjar tat-tip tal-prodott tiegħu b’dawn il-livelli jew il-klassijiet ta’ prestazzjoni, kif stipulat fl-Artikolu 36(1)(a) tar-Regolament (UE) Nru 305/2011.
            
            
               Is-sistema ta’ klassifikazzjoni Ewropea stabbilita mir-Regolament Delegat tal-Kummissjoni (UE) 2016/364
                  4
               , rigward ir-reazzjoni għan-nar tal-prodotti għall-bini, b’mod partikolari t-Tabella 1 tal-Anness tiegħu, hija applikabbli għal prodotti laminati inkullati tal-injam koperti bl-istandard armonizzat EN 14080 u għal prodotti tal-injam solidu strutturat apposta għall-bini koperti bl-istandard armonizzat EN 15497.
            
            
               Skont il-konsultazzjonijiet li saru mal-grupp ta’ esperti, ir-reazzjoni tal-prestazzjoni għan-nar ta’ prodotti laminati inkullati tal-injam koperti bl-istandard armonizzat EN 14080 u prodotti tal-injam solidu strutturat apposta għall-bini koperti bl-istandard armonizzat EN 15497, fi ħdan il-klassifikazzjoni prevista fir-Regolament (UE) 2016/364, hija stabbilita sew. Għal din ir-raġuni, ir-reazzjoni tal-prestazzjoni għan-nar ta’ dawn il-prodotti tista’ titqies li tikseb ċerta klassi ta’ prestazzjoni mingħajr il-bżonn ta’ aktar ittestjar, kif definit fis-sistema ta’ klassifikazzjoni Ewropea msemmija hawn fuq.
            
            
               L-abbozz tar-Regolament huwa konformi mal-prinċipju tal-proporzjonalità, billi l-adozzjoni ta’ att delegat hija l-aktar mod effiċjenti biex jinkiseb ir-riżultat mixtieq, it-tnaqqis tal-piżijiet amministrattivi, filwaqt li tkompli tiggarantixxi ċ-ċertezza tad-dritt. Dan iwassal għat-tnaqqis tal-obbligi amministrattivi għall-atturi tas-suq li kieku jkollhom jiġu eżegwiti skont ir-Regolament (UE) Nru 305/2011, dwar l-ittestjar ta’ prodotti li jaqgħu fl-ambitu tiegħu.
            
            
               REGOLAMENT DELEGAT TAL-KUMMISSJONI (UE) .../...
            
            
               ta’ 20.3.2017
            
         
         
            
               dwar il-kundizzjonijiet għall-klassifikazzjoni, mingħajr ittestjar, ta’ prodotti laminati inkullati tal-injam koperti bl-istandard armonizzat EN 14080 u prodotti tal-injam solidu strutturat apposta għall-bini koperti bl-istandard armonizzat EN 15497, fir-rigward tar-reazzjoni tagħhom għan-nar u li jemenda d-Deċiżjoni 2005/610/KE
            
            
               (Test b’rilevanza għaż-ŻEE)
            
            
               IL-KUMMISSJONI EWROPEA,
            
            
               Wara li kkunsidrat it-Trattat dwar il-Funzjonament tal-Unjoni Ewropea,
            
            
               Wara li kkunsidrat ir-Regolament (UE) Nru 305/2011 tal-Parlament Ewropew u tal-Kunsill tad-9 ta’ Marzu 2011 li jistabbilixxi kundizzjonijiet armonizzati għall-kummerċjalizzazzjoni tal-prodotti għall-bini u li jħassar id-Direttiva tal-Kunsill 89/106/KEE
                  5
               , u b’mod partikolari l-Artikolu 27(5) tiegħu,
            
            
               Billi:
            
            
               (1)Fir-Regolament Delegat tal-Kummissjoni (UE) 2016/364
                  6
               , ġiet adottata sistema għall-klassifikazzjoni tal-prestazzjoni tal-prodotti għall-bini rigward ir-reazzjoni tagħhom għan-nar. Il-prodotti laminati inkullati tal-injam u l-prodotti tal-injam solidu strutturat apposta għall-bini, huma fost il-prodotti għall-bini li għalihom japplika dak ir-Regolament Delegat.
            
            
               (2)Id-Deċiżjoni tal-Kummissjoni 2005/610/KE
                  7
                stabbiliet klassijiet ta’ prestazzjoni tar-reazzjoni għan-nar għal prodotti laminati inkullati tal-injam koperti bl-istandard armonizzat EN 14080 fit-Tabella 1 tal-Anness ta’ dik id-Deċiżjoni. Madankollu, aktar ittestjar ta’ dawn il-prodotti igġustifika l-aġġustament tal-kundizzjonijiet stabbiliti f’dik id-Deċiżjoni għal dawn il-prodotti.
            
            
               (3)It-testijiet urew li prodotti laminati inkullati tal-injam koperti bl-istandard armonizzat EN 14080 u prodotti tal-injam solidu strutturat apposta għall-bini koperti bl-istandard armonizzat EN 15497 għandhom prestazzjoni stabbli u prevedibbli rigward ir-reazzjoni għan-nar sakemm jissodisfaw ċerti kundizzjonijiet dwar id-densità medja minima tal-injam u l-ħxuna medja minima tal-prodott.
            
            
               (4)Il-prodotti laminati inkullati tal-injam koperti bl-istandard armonizzat EN 14080 u l-prodotti tal-injam solidu strutturat apposta għall-bini koperti bl-istandard armonizzat EN 15497 għandhom għalhekk jitqiesu li jissodisfaw ċerta klassi ta’ prestazzjoni għar-reazzjoni għan-nar stabbilita fir-Regolament Delegat (UE) 2016/364 dwar dawk il-kundizzjonijiet, mingħajr ma jinħtieġ aktar ittestjar.
            
            
               (5)Għal raġunijiet ta’ ċertezza tad-dritt, it-Tabella 1 tal-Anness tad-Deċiżjoni 2005/610/KE għandha titħassar u minflok għandu jiġi applikat l-Anness ta’ dan ir-Regolament għal prodotti laminati inkullati tal-injam koperti bl-istandard armonizzat EN 14080,
            
            
               ADOTTAT DAN IR-REGOLAMENT:
            
            
               Artikolu 1
            
            
               Il-prodotti laminati inkullati tal-injam koperti bl-istandard armonizzat EN 14080 u l-prodotti tal-injam solidu strutturat apposta għall-bini koperti bl-istandard armonizzat EN 15497 li jissodisfaw il-kundizzjonijiet stabbiliti fl-Anness, għandhom jitqiesu li jissodisfaw il-klassijiet ta’ prestazzjoni mingħajr ittestjar indikati fl-Anness.
            
            
               Artikolu 2
            
            
               It-Tabella 1 tal-Anness tad-Deċiżjoni 2005/610/KE tħassret.
            
            
               Artikolu 3
            
            
               Dan ir-Regolament għandu jidħol fis-seħħ fl-għoxrin jum wara dak tal-pubblikazzjoni tiegħu f’Il-Ġurnal Uffiċjali tal-Unjoni Ewropea.
            
            
               Dan ir-Regolament għandu jorbot fl-intier tiegħu u japplika direttament fl-Istati Membri kollha.
            
            
               Magħmula fi Brussell, 20.3.2017
            
         
         
            
               
                     Għall-Kummissjoni
               
               
                     Il-President
                     Jean-Claude JUNCKER
               
               
            
         
         
            
                  
                     (1)
                  ĠU L 88, 4.4.2011, p. 5.
               
               
                  
                     (2)
                  
                  
                        ĠU L 208, 11.8.2005, p. 21.
                  
               
               
                  
                     (3)
                  Il-Kodiċi E01329 fir-Reġistru tal-Gruppi ta’ Esperti tal-Kummissjoni u Entitajiet Oħra Simili.
               
               
                  
                     (4)
                  ĠU L 68, 15.3.2016, p. 4.
               
               
                  
                     (5)
                  ĠU L 88, 4.4.2011, p. 5.
               
               
                  
                     (6)
                  Ir-Regolament Delegat tal-Kummissjoni (UE) 2016/364 tal-1 ta’ Lulju 2015 dwar il-klassifikazzjoni tal-prestazzjoni tar-reazzjoni għan-nar tal-prodotti għall-bini skont ir-Regolament (UE) Nru 305/2011 tal-Parlament Ewropew u tal-Kunsill (ĠU L 68, 15.3.2016, p. 4). 
               
               
                  
                     (7)
                  Id-Deċiżjoni tal-Kummisjoni 2005/610/KE tad-9 ta’ Awwissu 2005 li tistabbilixxi l-klassijiet ta’ reazzjoni għan-nar ta’ ċerti prodotti tal-kostruzzjoni (ĠU L 208, 11.8.2005, p. 21).
               
            
      
    ---documentbreak--- 
      
         
         
            
               ANNESS
            
            
            
            
                  
            
            
                     
                        Prodotti
                           1
                        
                     
                  
                  
                     
                        Densità medja minima 
                           2
                         
                     
                     
                        (f’kg/m3)
                     
                  
                  
                     
                        Ħxuna nominali minima 
                     
                     
                        (f’mm)
                     
                  
                  
                     
                        Klassi 
                           3
                        
                     
                     
                  
               
                     
                        Prodotti laminati inkullati tal-injam koperti bl-istandard armonizzat EN 14080 u prodotti tal-injam solidu strutturat apposta għall-bini bl-istandard armonizzat EN 15497 
                     
                  
                  
                     
                        380
                     
                  
                  
                     
                        22
                     
                  
                  
                     
                        D-s2, d0
                     
                  
               
         
         
            
                  
                     (1)
                  Tapplika għall-ispeċijiet kollha u t-tipi kollha ta’ kolla koperti bl-istandards tal-prodott.
               
               
                  
                     (2)
                  Ikkundizzjonata f’konformità mal-istandard EN 13238.
               
               
                  
                     (3)
                  Il-klassi kif stipulata fit-Tabella 1 tal-Anness tar-Regolament Delegat (UE) 2016/364.